DIRECTIVA 2007/24/CE A PARLAMENTULUI EUROPEAN ȘI A CONSILIULUI
din 23 mai 2007
de abrogare a Directivei 71/304/CEE a Consiliului privind eliminarea restricțiilor referitoare la libertatea de a presta servicii în domeniul contractelor de achiziții publice de lucrări și la atribuirea contractelor de achiziții publice de lucrări prin intermediul agențiilor sau sucursalelor
(Text cu relevanță pentru SEE)
PARLAMENTUL EUROPEAN ȘI CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 47 alineatul (2) și articolele 55 și 95,
având în vedere propunerea Comisiei,
după consultarea Comitetului Economic și Social European,
după consultarea Comitetului Regiunilor,
hotărând în conformitate cu procedura prevăzută la articolul 251 din tratat (1),
întrucât:
(1)
În Comunicarea sa către Consiliu, Parlamentul European, Comitetul Economic și Social European și Comitetul Regiunilor privind actualizarea și simplificarea acquis-ului comunitar, Comisia și-a anunțat, printre altele, intenția de a examina acquis-ul pentru a stabili dacă acesta poate fi simplificat, de exemplu prin abrogarea actelor care au căzut în desuetudine.
(2)
În urma adoptării a diverse acte de natură legislativă în domeniul achizițiilor publice, cele mai recente fiind Directiva 2004/17/CE a Parlamentului European și a Consiliului din 31 martie 2004 de coordonare a procedurilor de atribuire a contractelor de achiziții în sectoarele apei, energiei, transporturilor și serviciilor poștale (2) și Directiva 2004/18/CE a Parlamentului European și a Consiliului din 31 martie 2004 privind coordonarea procedurilor de atribuire a contractelor de achiziții publice de lucrări, de bunuri și de servicii (3) precum și în lumina evoluției jurisprudenței Curții de Justiție și, în special, a hotărârii acesteia din 25 iulie 1991 din cauza nr. C-76/90 Säger (4), a fost posibil să se ajungă la un nivel de protecție egal sau mai ridicat decât cel oferit de Directiva 71/304/CEE (5).
(3)
Pentru a simplifica acquis-ul comunitar și, totodată, pentru a nu aduce atingere drepturilor operatorilor economici, Directiva 71/304/CEE ar trebui prin urmare abrogată,
ADOPTĂ PREZENTA DIRECTIVĂ:
Articolul 1
Directiva 71/304/CEE se abrogă.
Articolul 2
Prezenta directivă intră în vigoare la data publicării în Jurnalul Oficial al Uniunii Europene.
Articolul 3
Prezenta directivă se adresează statelor membre.
Adoptată la Bruxelles, 23 mai 2007.